Fundació privada Josep Piqué Iserte

8 de Març dia Internacional de les Dones
2021-03-08 - 2030-04-02
Moltes de les seves obres tenen la figura de la dona com a centre del seu treball.
L’artista no en plasma un prototipus, ni una idealització … crea i recrea caràcters femenins diversos, com diversa és la realitat femenina, i ho fa expressant-se en els llenguatges de la pintura, l’escultura o el collage.
Les seves peces ens revelen una mirada profunda i respectuosa vers la condició femenina.
Les dones piquerianes desprenen una sensació de dignitat, de serenitat i de fortalesa.

Any Gabriel Ferrater. Exposició "Diàlegs Inèdits" a la Galeria Antoni Pinyol
2022-03-20 08:00 - 2025-12-16 17:00 (Europe/Helsinki)
L’efemèride de l’any Gabriel Ferrater i el projecte expositiu de la Galeria Antoni Pinyol han fet possible el retrobament d’unes obres dels artistes Ramon Ferran, Josep Nosàs i Josep Piqué que de forma inèdita han pogut dialogar amb les obres i el pensament sobre art del poeta reusenc i també crític d’art Gabriel Ferrater que va voler experimentar la pintura seguint fidelment les seves idees i teories al voltant de l’art pictòric.
Aquests tres autors i aquestes obres que es presenten a la Galeria Pinyol no haguessin passat desapercebudes a la mirada de Grabriel Ferrater i s’hi hagués aproximat amb una coincidència genèrica de conceptes, amb un fort paral·lelisme d’idees, tot posant en valor l’evolució observada en cada artista. No debades, el llibre esmentat recull paraules com: “El pintor es basa en la naturalesa per a crear els seus mitjans expressius. Analitzant-la, depurant-la i intensificant-la, aconsegueix finalment, quallar-la, i així neixen els signes del seu llenguatge.”

Alumnes de l'Escola Josep Ma. Soler i Gené, de Montbrió, treballen l'obra de Josep Piqué
2022-05-16 08:00 - 2025-12-16 17:00
Nois i noies de l’Escola Josep M. Gené i Soler, de Montbrió del Camp van venir a l’estudi de Josep Piqué per a conèixer la casa i el taller de l’artista i treballar al voltant de la seva obra.
L’activitat forma part del Projecte Muiltidisicplinar que aquesta any té com a centre la vida i l’obra de l’artista de Montbrió. Va ser un plaer compartir la contemplació de les obres amb els ulls inquiets i observadors de l’alumnat i també compartir conversa i percecpions amb aquestes joves ments despertes.

Exposició PIQUÉ | GEOMETRIES AL COAC-Tarragona
2022-07-01 00:00 - 2025-07-01 23:59
La bona sintonia i la suma de sinergies entre la Fundació i el COAC-Tarragona han fet possible aquesta exposició que apropa la polifacètica obra de Josep Piqué des de la perspectiva de la geomatrització de les formes, sovintejada en la trajectpria creativa de l’artista.

MontbriArt-2022
2022-09-13 08:00 - 2025-09-05 17:00
La convocatòria del MontbriArt 2022 ha tornat a ser un èxit de participació i assistència de públic.
Pel nostre portal van passar moltes persones que van poder percebre l’aspecte més creatiu de Josep Piqué origamista, una disciplina d’entre totes les altres que va conrear al llarg de la seva vida.
A l’estudi de l’artista va tenir lloc un taller d’origami modular a càrrec de Lluïsa Crusells.
Cada participant va sortir del taller amb la seva pròpia garlanda de llum.

MONTBRIART 2024
2024-09-09 08:00 - 2029-12-17 17:00
Per a l’edició del MontbriArt 2024, que anualment te lloc a Montbrió del Camp, la Fundació va exposar al portal de Casa Piqué diverses obres d’escultura de Josep Piqué on les aus van ser indspiradores de l’artista.

LLIURAMENT RECONEIXEMENTS JOSEP PIQUÉ I INAUGURACIÓ EXPOSICIÓ PIQUÉ | DISSENYADOR
2025-01-28 08:00 - 2028-03-22 17:00
El dia 28 de gener, a les 18 h, va tenir lloc a la Sala Llimoner de Escola d’Art i Disseny de Reus l’acte de lliurament dels Reconeixements Josep Piqué Curs 2023-2024 a l’alumnat de l’Escola d’Art i Disseny de Reus en les especialitats d’Arquitectura efímera i Projectes i direcció d’obres de decoració, instituïts per la Fundació d’Art Josep Piqué. Un reconeix la millor trajectòria curricular, i l’altre reconeix la millor execució del treball de fi de grau. Es tracta doncs de valorar la dedicació, l’esforç, la tenacitat, el talent, la creativitat i el rigor personal de l’alumnat de l’EADReus.
En paral·lel, es va obrir l’Exposició Josep Piqué | Dissenyador. Un conjunt de peces inèdites que mostren, per primer cop, un vessant poc conegut de l’artista en el qual es va moure amb versatilitat, innovació i personalitat pròpia a les dècades de 1950 i 1960. Estudiant a l’Escola Superior d’Arquitectura de Barcelona el 1931, coneix el naixement del GATCPAC (Grup d’Arquitectes i Tècnics Catalans per al Progrés de l’Arquitectura Contemporània). Es va Impregnar dels seus conceptes i dissenyà mobles i llums de caràcter molt personal i també robes auxiliars de la llar de línies i colors gens convencionals. Així mateix va abordar el disseny de joies i el disseny gràfic.
.

Exposició PIQUÉ | MIRANT LA MAR a la Torre del Port de Cambrils
2025-03-15 00:00 - 2028-06-01 17:00
La marina de Cambrils en la mirada de Josep Piqué
El proper dissabte dia 15 a les 12h, s’obre al públic l’Exposició Piqué | Mirant la Mar a la Torre del Port de Cambrils.
Es tracta d’una exposició inèdita de pintures i escultures que fa un recorregut per la trajectòria creativa de Josep Piqué amb la seva mirada apassionada del port de Cambrils, de les platges, dels peixos i ocells, dels banyistes, de la façana de cases de la marina cambrilenca. Temes que sempre el van acompanyar, ja que es converteixen en una constant dins el seu corpus creatiu.
Per a ell, el món de la mar li era inspirador i també representava un espai de plaer i de lleure. Quan el fenomen del turisme de platja encara no havia arribat a Cambrils, en la dècada dels ’40 i dels ’50, Josep Piqué ja feia estada estiuenca i familiar a la vila marinera, en una petita casa de la façana marítima, al Passeig Miramar i, fins i tot, es va construir una caseta de fusta que instal·lava a la sorra de la platja on dormia.
Josep Piqué, artista inquiet i plural, va copsar i plasmar la rica varietat d’aspectes que li oferia la bellesa natural de l’entorn marítim de Cambrils, i ho va fer en les diverses disciplines i llenguatges artístics en què es va expressar: aquarel·la, oli, collage, escultura, música.
Aquesta exposició presenta les obres que reflecteixen la mirada personal i evolutiva de Josep Piqué vers la marina de Cambrils, el seu referent marítim, la mar que més va estimar.
La mostra ha estat organitzada per la Regidoria de Cultura de l’ajuntament de Cambrils, el Museu de Història de Cambrils conjuntament amb la Fundació d’Art Josep Piqué. L’exposició romandrà oberta fins el 15 de juny. L’horari de visita és: Dissabtes d’11 a 14 h i de 17 a 20h. Diumenges i festius d’11 a 14h.
